Broj: 711-I-27-P-557-22/23-02-24

Zagreb, 16. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Dijane Katalinić, Jedinstveni upravni odjel Općine Lukač,** za davanjem očitovanja,na 197. sjednici, održanoj 16. prosinca 2022., daje sljedeće

**OČITOVANJE**

**Imajući u vidu da je 25. prosinca 2021. na snagu stupio ZSSI/21, koji ne sadrži odredbu koja bi bila istovjetna odredbi članka 15. stavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19., u daljnjem tekstu: ZSSI/11), više ne postoji obveza da, prije imenovanja članova upravnih tijela i nadzornih odbora trgovačkih društava u kojima jedinica lokalne samouprave ima udjele u vlasništvu, skupština trgovačkog društva pribavi prijedlog predstavničkog tijela jedinice lokalne i jedinice područne (regionalne) samouprave.**

Obrazloženje

Zahtjev za očitovanjem Povjerenstva podnijela je Dijana Katalinić, službenica u Jedinstvenom upravnom odjelu Općine Lukač. U Povjerenstvu je zahtjev zaprimljen 09. prosinca 2022. pod poslovnim brojem 711-U-9168-P-557/22-01-1, povodom kojeg se vodi predmet broj P-557/22.

U zahtjevu podnositeljica postavlja upit je li za imenovanje odnosno razrješenje člana nadzornog odbora u trgovačkom društvu u suvlasništvu jedinice lokalne samouprave nadležno izvršno ili predstavničko tijelo općine. Također, navodi kako je prijašnjim Zakonom o sprječavanju sukoba interesa propisano da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave te sukladno tome postavlja upit postoji li i prema novom zakonu takva obveza.

Člankom 8. stavcima 3. i 4. ZSSI-a propisano je da su u slučaju dvojbe, predstavlja li neko ponašanje povredu odredaba ZSSI-a o sukobu interesa ili drugog zabranjenog ili propisanog ponašanja predviđenog tim Zakonom, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, no obzirom da se odnosi na dvojbu u pogledu primjene ZSSI/21-a, Povjerenstvo u svrhu učinkovitog sprječavanja i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

ZSSI/11 je u članku 15. stavku 2. propisivao da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva), predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Stupanjem na snagu ZSSI/21-a, sukladno članku 61. prijelaznih i završnih odredbi, prestao je važiti ZSSI/11. Nadalje, ZSSI/21 više ne propisuje da bi predstavničko tijelo jedinice lokalne samouprave predlagalo skupštini trgovačkog društva, u kojem ista jedinica ima dionice ili udjele u vlasništvu, imenovanje članova upravnih tijela ili nazornih odbora takvog društva.

Za sam postupak te uvjete za imenovanje članova uprava trgovačkih društava, mjerodavne su odredbe Zakona o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15., 40/19. i 34/22), Zakona o lokalnoj ili područnoj (regionalnoj) samoupravi („Narodne novine“, broj 33/01., 60/01., 129/05., 109/07., 125/08., 36/09., 150/11., 144/12., 19/13., 137/15., 123/17., 98/19. i 144/20., statuta jedinice lokalne samouprave, kao i eventualno odredbe osnivačkog akta konkretnog trgovačkog društva.

Slijedom navedenog, Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Podnositeljici, putem dostavljene e-mail adrese
2. Objava na internetskoj stranici Povjerenstva
3. Pismohrana